text: Bjælker slog revner i Liva Stormarked
  23 februar 2010 kl. 12.04
  Den tunge sne på taget af Liva Stormarked i Kolding fik bjælkerne til at slå revner. Butikken blev mandag aften afspærret af 
  Redningsberedskab Kolding.
  Blot en time efter lukketid begyndte dele af taget i Liva Stormarked i Kolding at give efter for den tunge sne, der snart længe har ligget
  på butikkens flade tag.
  Kort efter klokken 20.00 mandag aften lød alarmen hos Redningsmandskab Kolding, fortæller indsatsleder Holger Poulsen.
  - Limtræsbjælkerne i butikken begyndte at revne, og loftet hang flere steder, siger indsatslederen.
  Liva Stormarked ligger på Domhusgade i Kolding, og forretningen er på ca. 2000 kvadratmeter. Ifølge købmand Michael Bro Christensen fra
  Liva Stormarked er det dog kun en mindre del af taget, hvor sneen har lavet skader.
  
  Åben igen
  Området omkring stormarkedet var mandag aften spærret af, mens redningsmandskabet understøttede butikken med tømmer. 
  - Men det var heldigt, at butikken var lukket, da taget gav efter. For selv om taget ikke er styrtet sammen, kunne det godt have skabt en
  del panik, siger indsatsleder Holger Poulsen.
   
  Redningsberedskabet har stivet bygningen af, så Liva kunne åben som normalt i morges.
  